নাসর ইবনে শাবাস আল-উকাইলি

**নাসর ইবনে শাবাস আল-উকাইলি** (  ) ছিলেন একজন আরব বিদ্রোহী, যিনি চতুর্থ ফিতনার সময় কেন্দ্রীয় আব্বাসীয় সরকারের বিরুদ্ধে জাজিরার কায়েস গোত্রের বিদ্রোহের নেতা ছিলেন। 

## জীবনী
৮১১/৮১২ খ্রিস্টাব্দে নাসর ইতিহাসে প্রথমবার সুস্পষ্টভাবে আবির্ভূত হন। তখন আব্বাসীয় খলিফা আল-আমিন (শা. ৮০৯–৮১৩) তার ভাই আল-মামুনের (শা. ৮১৩–৮৩৩) বিরুদ্ধে গৃহযুদ্ধ পরিচালনার জন্য সিরিয়ায় সৈন্য সংগ্রহের উদ্দেশ্যে তার সেনাপতি আবদুল মালিক ইবন সালিহকে প্রেরণ করেন। সে সময় আব্বাসীয় সাম্রাজ্যের অভ্যন্তরীণ দ্বন্দ্ব চরম আকার ধারণ করেছিল এবং দুই ভাইয়ের মধ্যে ক্ষমতার লড়াই সাম্রাজ্যজুড়ে অস্থিরতা সৃষ্টি করে। আবদুল মালিকের আহ্বানে সাড়া দিয়ে সিরিয়ার বহু সৈন্য একত্রিত হয়ে রাক্কা নগরীতে সমবেত হয়। কিন্তু অল্প সময়ের মধ্যেই সেখানে এক ভয়াবহ ও রক্তক্ষয়ী সংঘর্ষের সূত্রপাত ঘটে। সংঘর্ষটি হয় নিয়মিত আব্বাসীয় সেনাবাহিনী ‘আবনাʾ’ ও ‘জাওয়াকিল’ নামে পরিচিত একটি গোষ্ঠীর মধ্যে। বিভিন্ন ঐতিহাসিক সূত্রে জাওয়াকিলদের সম্ভবত কায়সি গোত্রভুক্ত দস্যুদল বা উচ্ছৃঙ্খল যোদ্ধা হিসেবে চিহ্নিত করা হয়েছে। এই সংঘর্ষের সূত্রপাত একটি আপাতদৃষ্টিতে ক্ষুদ্র ঘটনার মাধ্যমে ঘটে। আবনাʾ বাহিনীর একজন সৈন্য লক্ষ্য করে যে, জাওয়াকিলদের একজন তার চুরি হয়ে যাওয়া ঘোড়ায় আরোহন করছে। এই ঘটনাকে কেন্দ্র করে দুই পক্ষের মধ্যে তীব্র উত্তেজনা সৃষ্টি হয় এবং তা দ্রুত পূর্ণাঙ্গ যুদ্ধে রূপ নেয়। ফলে পরিস্থিতি ক্রমশ নিয়ন্ত্রণের বাইরে চলে গেলে সিরীয় সেনাদের অধিকাংশ সদস্য রাক্কা ত্যাগ করে। তবে নাসর জাওয়াকিলদের একটি অংশকে সংগঠিত করে আব্বাসীয় সেনাবাহিনীর ওপর আকস্মিক আক্রমণ পরিচালনা করেন। এই আক্রমণে আব্বাসীয় বাহিনী মারাত্মকভাবে পরাজিত হয় এবং তাদের ব্যাপক ক্ষয়ক্ষতি হয়।

গৃহযুদ্ধ চলতে থাকলে আব্বাসীয়দের সিরিয়া, জাজিরা ও অন্যান্য প্রদেশের উপর নিয়ন্ত্রণ ভেঙে পড়ে। এছাড়া স্থানীয় প্রভাবশালী ব্যক্তিরা শহর ও জেলাগুলির নিয়ন্ত্রণ দখল করে নিজেদের স্বশাসিত শাসক হিসেবে ঘোষণার প্রস্তুতি শুরু করে। নাসর জাওয়াকিল গোত্রের সমর্থনে যথেষ্ট শক্তি সংগ্রহ করতে সক্ষম হন এবং এর মাধ্যমে জাজিরার বৃহৎ অংশের উপর নিয়ন্ত্রণ প্রতিষ্ঠা করেন। তিনি জাওয়াকিলের আরেক নেতা আব্বাস বিন জুফার ও উত্তর সিরিয়ার কায়স গোত্রীয় নেতা উসমান ইবনে সুমামাকে সহযোগিতা করেন।  নাসর ও তার অনুসারীরা সরাসরি আব্বাসীয়দের বা খলিফা আল-মামুনেস বিরোধিতা করেনি। বরং নিজেদের তারা আরব গোত্রগুলোর ঐতিহ্যগত অবস্থান রক্ষাকারী হিসেবে উপস্থাপন করে। তাদের দৃষ্টিতে আব্বাসীয় সরকার খলিফা আল-মামুনের অধিকাংশ ইরানি সমর্থকের (যাদের আরবরা *আজম* বলে ডাকত) প্রভাবাধীন হয়ে পড়েছে। এই পরিবর্তনকে তারা আরব গোত্রসমূহের জন্য হুমকি হিসেবে দেখেন।

নাসর আঞ্চলিক ক্ষমতার দ্বন্দ্বে গভীরভাবে জড়িত ছিলেন। যখন তানুখ গোত্র আলেপ্পো শহরটিকে সালিহ পরিবারের কাছ থেকে দখল করার চেষ্টা করে, তখন নাসর ও তার মিত্র আব্বাস *সালিহ পরিবারকে* সাহায্য করতে এগিয়ে আসেন। কারণ তানুখরা আব্বাসীয়দের একটি শাখা ছিল। এতে তারা তানুখ গোত্রকে পরাজিত ও ছত্রভঙ্গ করে দেয়। 

৮১২ সালে নাসর হাররান আক্রমণ করেন। তিনি শহরের বিশাল খ্রিস্টান গির্জা ধ্বংস করার হুমকি দেন। শেষ পর্যন্ত ৫,০০০ দিরহাম মুক্তিপণ হিসেবে আদায় করার পর তিনি সেখান থেকে সরে যান। ৮১৪ সালে খলিফা আল-মামুন তাহির ইবনে হুসাইনকে নাসর ও তার অনুসারীদের দমন করার দায়িত্ব দেন। তাহির প্রথমে হাররানে নিজের ঘাঁটি স্থাপন করেন। কিন্তু তার সৈন্যদের শৃঙ্খলাহীনতা এতটাই বেড়ে যায় যে, তিনি নিজে এক রাতে গোপনে সেখান থেকে পালিয়ে রাক্কায় আশ্রয় নেন এবং সেটিকেই তার কার্যক্রমের প্রধান কেন্দ্র বানান।

তাহির ব্যক্তিগতভাবে দক্ষ সেনাপতি হলেও নাসর ও আরব গোত্রগুলোর বিরুদ্ধে তিনি কোনো উল্লেখযোগ্য অগ্রগতি করতে পারেননি। নাসর ও তার অনুসারীরা আরও প্রায় এক দশক ধরে অঞ্চলটিতে হামলা চালাতে ও আতঙ্ক সৃষ্টি করতে থাকে।

৮২১ খ্রিস্টাব্দে যখন তাহিরকে খুরাসান ও পূর্ব খিলাফতের গভর্নর নিযুক্ত করা হয়, তখন তিনি সিরিয়া ও জাজিরার দায়িত্ব তাঁর পুত্র আবদুল্লাহ ইবনে তাহির আল-খুরাসানির হাতে অর্পণ করেন। পরবর্তী পাঁচ বছরে আব্দুল্লাহ ধীরে ধীরে নাসরের নিয়ন্ত্রিত অঞ্চল সংকুচিত করতে থাকেন এবং তার সমর্থক ও অনুগামীদের একে একে দমন ও হত্যা করেন। এই ধারাবাহিক সামরিক ও রাজনৈতিক চাপের ফলে নাসরের শক্তি ক্রমশ ক্ষয়প্রাপ্ত হয় এবং শেষ পর্যন্ত তিনি কায়সুম দুর্গে আশ্রয় নিতে বাধ্য হন। এটি তার শেষ নিরাপদ ঘাঁটি ছিল। অবশেষে ৮২৪ বা ৮২৫ খ্রিস্টাব্দে নাসর আত্মসমর্পণ করতে বাধ্য হন। তবে তিনি আত্মসমর্পণের বিনিময়ে নিজের নিরাপত্তার নিশ্চয়তা চেয়ে একটি লিখিত দলিল দাবি করেন। ঐতিহাসিক তাবারি তার ইতিহাসগ্রন্থে এই নিরাপত্তা দলিলের বিবরণ সংরক্ষণ করেন এবং একই সঙ্গে নাসরের উদ্দেশ্যে পাঠানো একটি পত্রও উল্লেখ করেন, যেখানে তাকে অস্ত্র সমর্পণ করে সংঘাত অবসান ঘটানোর আহ্বান জানানো হয়। নাসরের এই অনুরোধ শেষ পর্যন্ত খলিফা আল-মামুন মঞ্জুর করেন। 

এরপর আবদুল্লাহ কায়সুম দুর্গ সম্পূর্ণরূপে ধ্বংস করে দেন, যাতে ভবিষ্যতে এটি আর বিদ্রোহের কেন্দ্র হিসেবে ব্যবহৃত হতে না পারে। নাসরকে বন্দি করে রাজধানী বাগদাদে নিয়ে যাওয়া হয়। তবে এর পরবর্তী সময়ে তার বিষয়ে কোনো নির্ভরযোগ্য তথ্য ইতিহাসে পাওয়া যায় না। তার পরিণতি কী হয়; তিনি কারাগারে মৃত্যুবরণ করেন, নাকি স্বাভাবিকভাবে এই ব্যাপারে কোনো তথ্য পাওয়া যায়নি।

## আরো দেখুন

* আব্বাসীয় খিলাফত
* আব্বাসীয় বিপ্লব

## তথ্যসূত্র


## সূত্র

* 
* 
* 
* 
* 
* 

বিষয়শ্রেণী:আব্বাসীয় খিলাফতের বিরুদ্ধে বিদ্রোহ